Diari Oficial de la Generalitat Valenciana


Sumari del DOGV 9845, del 09-05-2024 (2024/4090)

ACORD de 7 de maig de 2024, del Consell, pel qual es ratifica l'Acord de 25 d'abril de 2024, de la Mesa General de Negociació del personal funcionari, estatutari i laboral (MGN I).
------------------------------------------------------------------------------------------------------------------------------------------------------------------------------------

### Dades del document

Número de DOGV
:   9845

Data del DOGV
:   09-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4090


Data del document
:   07-05-2024

Organisme emissor
:   Conselleria d'Hisenda, Economia i Administració Pública

Tipus de document
:   Acord

Descriptors 

:   * Conselleria d'Hisenda, Economia i Administració Pública
    * funcionari
    * funció pública

ACORD de 7 de maig de 2024, del Consell, pel qual es ratifica l'Acord de 25 d'abril de 2024, de la Mesa General de Negociació del personal funcionari, estatutari i laboral (MGN I). [2024/4090]  
La Mesa General de Negociació del personal funcionari, estatutari i laboral (MGN I), en la reunió del dia 25 d'abril de 2024, va adoptar l'acord de legislatura per al període 2024-2027 pel qual es fixen els compromisos de govern dels assumptes i matèries sobre els quals les parts es comprometen a negociar al llarg de l'XI legislatura de les Corts Valencianes.  
El Consell aposta de manera decidida per establir un marc consensuat de negociació i diàleg amb la finalitat d'aconseguir una ocupació estable i la necessària dinamització i millora dels servicis públics i, amb esta finalitat, es pretén implementar mesures sobre condicions de treball del personal, planificació de l'ocupació pública, formació, igualtat i violència sobre la dona, entre altres.  
L'article 38.3 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, establix que els acords versen sobre matèries competència dels òrgans de govern de les administracions públiques, i que quan hagen sigut ratificats i afecten temes que poden ser decidits de manera definitiva pels òrgans de govern, el contingut serà directament aplicable al personal inclòs en el seu àmbit d'aplicació, sense perjuí que, a efectes formals, es requerisca la modificació o derogació, si és el cas, de la normativa reglamentària corresponent.  
  
En conseqüència, a proposta de la consellera d'Hisenda, Economia i Administració Pública, el Consell  
  
  
ACORDA  
  
Ratificar l'Acord de 25 d'abril de 2024, de la Mesa General de Negociació del personal funcionari, estatutari i laboral de la Generalitat (MGN I), pel qual es fixen els compromisos de govern dels assumptes i matèries sobre els quals les parts es comprometen a negociar al llarg de l'XI legislatura de les Corts Valencianes, i que figura com a annex.  
  
  
València, 7 de maig de 2024  
  
La consellera secretària,  
SUSANA CAMARERO BENÍTEZ  
  
  
  
ANNEX  
Acord de la Mesa General de Negociació de personal funcionari, estatutari i laboral (MGN I) per a l'XI legislatura  
  
Reunides a València, el 25 d'abril de 2024, en l'àmbit de la Mesa General de Negociació de personal funcionari, estatutari i laboral (MGN I), les representacions de la Generalitat i de les organitzacions sindicals, a l'empara del que establixen els articles 33 i concordants del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic (TREBEP), i l'article 186 de la Llei 4/2021, de 16 d'abril, de la Generalitat, de la funció pública valenciana (Llei 4/2021),  
  
  
Manifesten  
Les parts signants, conscients de la necessitat de la planificació de la política de personal i del diàleg entre la representació del personal i el Consell, convenen a establir un marc consensuat de negociació i diàleg per a impulsar la necessària dinamització dels servicis públics, amb la finalitat d'impulsar una ocupació estable i la millora dels servicis públics. Amb esta finalitat, arreplega mesures sobre condicions de treball del personal, planificació de l'ocupació pública, formació, igualtat i violència sobre la dona, entre altres.  
La negociació col·lectiva es presenta com un element fonamental per a l'anàlisi de la situació actual, la identificació dels objectius a aconseguir, la definició de l'estratègia per a aconseguir-los i l'elaboració d'un cronograma general per a la seua consecució. Este pacte pretén ser l'instrument que aborde totes estes qüestions durant l'XI legislatura.  
  
Este acord s'adopta en el si de la Mesa General de Negociació I perquè afecta tot el personal, amb independència de la naturalesa jurídica de la seua relació i del sector al qual pertanga, sense perjuí que la posterior concreció es negocie, quan siga procedent, en l'àmbit sectorial propi.  
  
Per tot això, les representacions de la Generalitat i de les organitzacions sindicals representades en la Mesa General de Negociació I arriben al següent  
  
ACORD  
  
Primer. Objecte  
Este acord té com a objecte fixar els compromisos de govern sobre aquells assumptes i matèries principals sobre els quals les parts es comprometen a negociar al llarg de l'XI legislatura de les Corts, en els àmbits de negociació que es determinen en el punt següent.  
  
Segon. Àmbit de l'acord  
1. Àmbit personal  
Este acord s'aplica a tot el personal funcionari, estatutari i laboral al servici de la Generalitat les condicions de treball del qual s'acorden amb la seua representació sindical en la Mesa General de Negociació I.  
  
2. Àmbit funcional  
El present acord es referix a les matèries que s'especifiquen i que han sigut objecte de negociació conforme amb l'article 37 del text refós de l'Estatut Bàsic de l'Empleat Públic, aprovat per Reial decret legislatiu 5/2015, de 30 d'octubre (d'ara en avant, TREBEP), l'Estatut Marc del Personal Sanitari i el títol XI de la Llei 4/2021, de 16 d'abril, de la funció pública valenciana (d'ara en avant LFPV).  
3. Àmbit territorial  
Està referit a tots i cadascun dels centres i unitats en els quals preste servicis el personal inclòs en l'àmbit d'aplicació d'este acord.  
  
4. Altres àmbits  
Les mesures acordades en l'acord, així com les que es pacten o acorden en el desplegament d'este, podran inspirar acords d'aplicació al personal al servici de les institucions de la Generalitat, al personal al servici del sector públic instrumental de la Generalitat, al personal de les universitats públiques valencianes, o al personal docent del sector d'ensenyament privat concertat.  
  
Tercer. Negociació  
1. Els continguts del present acord que així ho establisquen, seran desplegats en els àmbits de negociació sectorials corresponents, respectant els seus termes.  
2. Les parts es comprometen a negociar de bona fe el desenvolupament de les diferents matèries arreplegades en este acord.  
3. Els acords aconseguits, així com els documents elaborats, en els diferents àmbits, relatius a les mesures contingudes en este acord, es remetran a l'MGN I i, si és el cas, a la Mesa General de Negociació de les Administracions Públiques de la Comunitat Valenciana per a un adequat seguiment i desenvolupament respecte a les seues competències.  
  
  
Quart. Mesures  
A. Condicions de treball del personal empleat públic inclòs en l'àmbit d'aplicació de l'acord  
1. Retribucions del personal empleat públic  
a) Continuar amb el compromís de combatre la bretxa salarial existent en tots els sectors de la Generalitat mitjançant el Programa temporal de lluita contra la bretxa salarial i racionalització i millora de la classificació de llocs per als anys 2025, 2026 i 2027, establir uns criteris d'identificació homogenis en tots els sectors i dotar un fons finalista anual que s'acorde en els corresponents pressupostos de la Generalitat fins a esmenar esta desigualtat.  
b) Revisió i modificació, de manera prioritària, del Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris, incloent-hi, entre altres qüestions, l'actualització i l'increment de les quanties que s'hi establixen, com a mínim, segons l'IPC de les diferents anualitats, així com l'actualització de la indemnització per quilometratge, dins dels límits d'exempció de la nova normativa estatal (0,26 €), a més d'altres revisions pendents, com ara dietes i allotjament, entre altres.  
  
2. Planificació de l'ocupació pública  
a) Elaboració en l'àmbit de cada mesa sectorial d'un diagnòstic previ de situació que permeta una verdadera anàlisi de les necessitats de recursos humans de la Generalitat, per a la realització d'un pla estratègic en matèria de recursos humans en cada sector de l'Administració pública valenciana.  
Este diagnòstic haurà de contindre, com a ítems generals per a tots els sectors, amb la finalitat de tindre'n una visió detallada, amb la informació que per a cada sector tinga una especial rellevància sobre la base de les característiques del servici públic que presta i les seues particularitats, la situació de la plantilla, per categories, especialitats i cossos, tenint en compte les peculiaritats de cada sector.  
Les parts signants d'este acord posen de manifest la necessitat i urgència de comptar amb una anàlisi detallada de les causes estructurals de la temporalitat en l'Administració pública valenciana i en cada sector, per a millorar els sistemes de planificació i organització de recursos humans, i garantir, en tot moment, la prestació i eficàcia dels servicis públics.  
b) Amb l'objectiu de disminuir la temporalitat al llarg de la legislatura per davall del 8 % del total d'efectius, la Generalitat proposarà, perquè siguen negociades, les ofertes d'ocupació pública de 2025, 2026 i 2027 en els diferents sectors, que inclouran el major nombre de llocs de treball que permeta la normativa estatal bàsica vigent en cada exercici, i garantirà també la convocatòria prèvia de concurs de trasllats i la posada a disposició de totes les places estructurals que permeta la normativa.  
  
Les ofertes d'ocupació pública anuals per a l'accés a cada sector es negociaran en els diferents àmbits sectorials, i s'assumirà el compromís de negociar, publicar i executar les ofertes d'ocupació pública de tots els sectors en els termes i terminis establits en la legislació vigent.  
  
Estes negociacions tindran caràcter preferent, i els acords resultants tendiran a aconseguir la disminució de la temporalitat en cada cos, escala, especialitat, agrupació professional funcionarial, agrupació de llocs de treball o categoria professional, mitjançant l'adopció de mesures apropiades per a un desenvolupament àgil dels processos selectius.  
  
c) El Consell instarà el Govern de l'Estat perquè este propose en les Corts Generals l'eliminació de les clàusules restrictives en matèria de nombre de places susceptibles de ser convocades en l'oferta d'ocupació pública per les administracions públiques.  
d) S'avançarà en la digitalització dels expedients de personal i en la simplificació dels procediments administratius en esta matèria.  
  
e) Anàlisi i implantació dels sistemes per a avaluar l'acompliment o denominació similar. Seran objecte de negociació les normes que fixen els criteris i mecanismes generals per a això, i els efectes d'establir-les.  
  
L'avaluació de l'acompliment haurà de contribuir necessàriament a:  
a) La consecució dels objectius estratègics, la dinamització i impuls dels servicis públics i la motivació de les persones mitjançant la seua implicació en la consecució d'estos.  
b) El foment del treball en equip i les relacions transversals i interorgàniques.  
c) El desenvolupament i la promoció professionals de les empleades i empleats públics.  
d) La millora de la comunicació i de l'intercanvi d'informació.  
e) L'adquisició de noves competències professionals, mitjançant la identificació de les necessitats de formació i capacitació de les empleades i empleats públics.  
f) La innovació i millora contínua dels procediments.  
g) Anàlisi de les absències en jornada laboral i estratègies per a minimitzar-les.  
Els efectes de l'establiment de l'avaluació de l'acompliment inclouran, en relació amb el desenvolupament i promoció professional de les empleades i empleats públics, la negociació de la implantació dels efectes retributius de caràcter variable en el sistema de carrera i desenvolupament professional i la corresponent adaptació en educació i sanitat.  
  
3. Plans d'igualtat entre dones i homes  
Es procedirà a la revisió dels plans d'igualtat a fi d'adaptar-los a la nova normativa vigent, així com, si és el cas, a l'elaboració de nous plans en aquells àmbits que en manquen o que, fins i tot tenint-los, hagen superat el seu període de vigència. A este efecte, en l'MGN I s'establiran dins del marc legal les línies generals dels plans d'igualtat.  
  
Anàlisi dels cursos transversals dels plans de formació dels diferents instituts de formació que hagen de contindre mòduls sobre igualtat entre dones i homes i violència sobre la dona, i promoure-n'hi la inclusió.  
  
La realització de cursos de formació sobre igualtat entre dones i homes i violència sobre la dona tindrà una consideració especial tant en els barems d'accés, com de provisió i promoció professional.  
  
4. Violència sobre la dona  
a) En les comissions d'igualtat sectorials seran avaluats i actualitzats:  
- els protocols d'actuació contra l'assetjament sexual i per raó de sexe;  
- els protocols amb les mesures de prevenció i protecció de les dones treballadores en la Generalitat víctimes de violència sobre la dona en els termes establits en la llei. Les mesures relacionades amb la mobilitat geogràfica s'estendran a les persones treballadores de la Generalitat amb dones al seu càrrec víctimes de violència sobre la dona.  
  
b) Després d'avaluar la situació actual, es donarà un nou impuls a la subscripció de convenis amb administracions locals, autonòmiques, universitats i Administració de l'Estat, per a facilitar la mobilitat de les dones víctimes de violència sobre la dona.  
c) S'impulsaran mesures de formació i sensibilització per la igualtat com a mesura preventiva contra la violència sobre la dona.  
5. Noves formes d'organització del treball  
a) Anàlisi de la implantació del teletreball, sempre que la sostenibilitat financera ho permeta i no es veja afectada la correcta prestació dels servicis públics.  
En l'àmbit de cada mesa sectorial es negociaran les mesures i el procediment per a l'aplicació d'esta modalitat. Fins llavors, es mantindrà el teletreball en els termes de la normativa actual.  
b) Amb l'objectiu d'aprofundir en la conciliació entre el compromís laboral, les responsabilitats familiars i la vida personal, s'estudiarà possibilitar els mecanismes perquè siga aplicable la flexibilitat de jornada en tots els àmbits.  
c) Amb l'objectiu d'aconseguir l'accés a la jubilació parcial del personal que tinga limitada esta possibilitat i a la jubilació anticipada del personal laboral, funcionari i estatutari, la Generalitat instarà les Corts Generals i el Govern de l'Estat que esta jubilació es realitze en condicions d'igualtat, siga quin siga el règim de cotització aplicable.  
  
d) En els termes de la llei de pressupostos generals de l'Estat i de la Generalitat, cada mesa sectorial negociarà l'aplicació de les 35 hores en el seu àmbit i les seues corresponents adaptacions.  
6. Formació  
a) Cal articular les estratègies formatives del personal empleat públic cap a les necessitats reals, vinculades directament a les seues respectives àrees i responsabilitats de gestió; en concret, a aquelles competències que ha de desenvolupar en el marc de les pertinents funcions en una administració pública moderna, àgil i eficient orientada cap a la ciutadania, especialment en el moment de la incorporació a un nou lloc de treball.  
Foment dels convenis amb les entitats locals, per a desenvolupar la formació i la selecció del seu personal.  
L'Administració ha d'oferir una àmplia oferta formativa orientada a les posteriors proves avaluadores de certificació dels coneixements de la competència lingüística requerida.  
És necessària una bona coordinació dels mitjans materials i la formació impartida pels diferents instituts de formació públics autonòmics.  
  
b) El disseny d'un nou model de formació del personal empleat públic, que faça possible:  
- la difusió passiva de coneixements,  
- l'aprenentatge actiu,  
- l'aprofitament del talent intern,  
- la millora de les competències del personal empleat públic,  
- les oportunitats de mobilitat, dins del seu àmbit sectorial i a altres sectors de l'administració, la carrera i la promoció,  
- la motivació laboral,  
- l'acreditació de l'experiència mitjançant qualificacions professionals.  
  
De manera prioritària ha d'arribar a tot el personal revisant i ampliant la formació en:  
- igualtat,  
- salut laboral,  
- violència sobre la dona,  
- coneixements i competència lingüística del valencià, en tots els nivells, inclòs el llenguatge administratiu,  
- digitalització.  
  
I en funció de les responsabilitats i/o respecte a la ciutadania:  
- protecció de dades de caràcter personal,  
- ampliació i especialització de la formació sobre detecció i tractament a les dones víctimes de la violència sobre la dona,  
- formació per a un bon desenvolupament de les pràctiques professionals en la Generalitat.  
  
Ha d'haver-hi agilitat en la formació contínua de les persones professionals afectades sobre:  
- noves normes sectorials i generals,  
- protocols d'actuació concrets.  
c) Homologació de les accions formatives impartides amb els seus propis fons per les organitzacions sindicals que subscriguen els corresponents acords.  
7. Desplegament legislatiu  
Desplegament reglamentari de l'LFPV, en particular, en matèria de selecció i provisió, classificació, avaluació de l'acompliment i personal directiu públic.  
8. Salut laboral  
a) Aprofundir en la millora dels protocols de prevenció i d'actuació davant d'agressions al personal empleat públic.  
b) Creació dels tres servicis de prevenció propis en l'àmbit sanitari, docent i de l'Administració de justícia, i dotació dels recursos personals i materials necessaris per a realitzar de forma normalitzada les funcions encomanades. El servici de prevenció propi de funció pública dependrà de l'Institut Valencià de Seguretat i Salut en el Treball.  
  
Es constituirà una unitat administrativa de coordinació de caràcter tècnic, dependent de la conselleria amb competències en matèria de seguretat i salut en el treball, amb l'objectiu de garantir la igualtat de les actuacions en matèria preventiva de tot el personal empleat públic, per la qual cosa caldrà fer les modificacions normatives que corresponguen.  
  
  
B. Negociació col·lectiva i diàleg social  
a) Negociació de l'ampliació de l'acord en matèria de drets sindicals per a l'ordenació de l'acció sindical sobre la base de les competències que l'LFPV atorga a les organitzacions sindicals, amb la finalitat d'atendre els nous àmbits de negociació constituïts a l'empara de l'article 186. Este acord s'elevarà, perquè siga ratificat, a la Mesa General de Negociació de les Administracions Públiques de la Comunitat Valenciana.  
b) Activació i dinamització de les següents meses de negociació: Mesa General de Negociació de les Administracions Públiques de la Comunitat Valenciana, Mesa General de Negociació d'Administració Local de la Comunitat Valenciana i la Mesa General de Negociació de les Universitats Públiques de la Comunitat Valenciana.  
c) Desplegament de l'article 190.3 de l'LFPV i dels òrgans de representació en matèria de prevenció: comissions sectorials de seguretat i salut:  
«En l'àmbit de la Mesa General de Negociació I, la participació en matèria de prevenció de riscos laborals s'efectuarà a través de la Comissió Paritària de Seguretat i Salut en el Treball i a través de les comissions sectorials de seguretat i salut en l'àmbit de cadascun dels sectors que componen la mesa general esmentada.»  
  
Quint. Període de vigència  
1. La vigència d'este acord serà la de l'XI legislatura de les Corts, sense perjuí del que s'establix en l'article 38.10 del TREBEP.  
2. Els pactes i acords a què s'arribe en desplegament d'este acord tindran la vigència que es determine en cadascun dels instruments.  
  
Les parts assumixen el compromís d'execució d'estos en els termes i terminis pactats.  
Quan alguna de les mesures tinga efectes econòmics directes o indirectes, el pacte o acord farà constar expressament la data exacta a partir de la qual tindrà efectes, que serà l'endemà de la publicació en el Diari Oficial de la Generalitat Valenciana, de la ratificació pel Consell del pacte o acord, o bé una data posterior.  
  
  
Sext. Denúncia  
1. Este acord haurà d'entendre's amb caràcter global i podrà ser denunciat per qualsevol de les parts signants en cas que s'interprete que hi ha un incompliment reiterat de les seues clàusules, i, com a mínim, amb un mes d'antelació a la data de venciment de l'acord.  
  
La denúncia per la part de la representació del personal requerirà la majoria de la representativitat en l'MGN I.  
2. La denúncia de l'acord s'haurà de realitzar per escrit motivat en el qual s'indique la causa de la denúncia, i haurà de dirigir-se a totes les parts signants, així com a totes les organitzacions presents en la Mesa General de Negociació I.  
  
Sèptim. Comissió Paritària de seguiment de l'acord  
1. De conformitat amb l'article 38.5 del text refós de l'Estatut Bàsic de l'Empleat Públic, es constituirà una comissió paritària la funció de la qual serà el seguiment del present acord, i que estarà integrada per les organitzacions sindicals signants.  
2. La Comissió Paritària es reunirà de manera ordinària semestralment, i de manera extraordinària quan així ho sol·licite per escrit qualsevol de les parts signants.  
3. L'Administració pública valenciana es compromet a reforçar, intensificar i sostindre el diàleg social.  
  
Octau. Publicitat de l'acord  
El present acord, una vegada ratificat pel Consell, es remetrà a l'oficina pública competent perquè siga publicat en el Diari Oficial de la Generalitat Valenciana.  
  
València, 25 d'abril de 2024  
  
Per la Generalitat,  
La presidenta de l'MGN I: Ruth María Merino Peña  
  
Per les organitzacions sindicals,  
Per CSIF: Rafael Cantó Pastor  
Per UGT-PV: María Teresa Montaner Soria  
Per CCOO-PV: Pilar de Vera López